Vicki Momberg ‘het geen respek vir ander’Vicki Momberg in die hof (9 Maart 2018). Foto: ANA Die Randburg-landdroshof het Vrydag gehoor Vicki Momberg (48), die vrou wat skuldig bevind is nadat sy verlede jaar ŉ Johannesburgse polisiebeampte die k-woord genoem het, voel die beamptes het net deur dié neerhalende woord beledig gevoel “omdat hulle gló hulle is die k-woord”. Daphne Naidoo, ŉ beampte vir die departement van maatskaplike ontwikkeling, het haar vonnisverslag voorgelees wat gebaseer is op onderhoude wat met Momberg gevoer is. Naidoo het gelees Momberg het gedurende een van die onderhoude gesê die mense wat sy die k-woord toegesnou het, is net daardeur beledig omdat hulle self gló hulle is die k-woord. Momberg is in Februarie 2016 op video vasgevang waar sy ŉ polisiebeampte, wat haar gehelp het nadat sy die slagoffer van ŉ gryp-en-spaander-voorval was, rassistiese beledigings toesnou. Sy is verlede jaar skuldig bevind op vier aanklagte van crimen injuria. Gedurende die tweede onderhoud het die proefbeampte haarself van die saak onttrek nadat Momberg haar ook beledig het. Naidoo het gesê Momberg het laat opgedaag vir die onderhoud en was gefrustreerd deur die vrae wat aan haar gevra is, dermate dat sy uitbarstings gehad het. Naidoo het gesê Momberg het volgehou sy is nié skuldig nie, omdat daar geen bedoelings was nie. “Sy sê sy kan nie onthou dat sy op enigiemand geskree het of iemand beledig het nie. Sy kan glo nie onthou dat sy 10111 geskakel het nie, en die nommer verskyn nie op haar foon nie en sy meen daar is met die hofdokumente gepeuter,” het Naidoo gesê. Die verdediging het gesê hulle gaan nie die verslag gebruik wat deur Naidoo saamgestel is nie, maar die staat het gesê hulle sal wel. Momberg het gesê sy sal appèl aanteken teen haar skuldigbevinding aangesien sy meen daar was vooroordeel teen haar. “Ons weet in elk geval jy gaan nog gesprekke met mnr. Baba (die staatsaanklaer) hê en ek vertrou nie hierdie land se regstelsel nie,” het sy gesê. Toe Momberg gedurende die onderhoud gevra is oor haar mening rondom apartheid, het sy geantwoord: “Wat wil jy van my af hê? Ons is verby daardie stadium. Wat doen swartes om hulself te bevorder? Ek wens ek kan uit hierdie land kom, want hier is nie plek vir wittes nie, veral nie vir mans nie, tensy jy ŉ besigheid het. Ongelukkig het ek nie die geld om dit te doen nie.” ŉ Voormalige werkskollega van Momberg het gesê sy is ŉ gevaar vir die samelewing en het haar beskryf as “ŉ kranksinnige wat nie vertrou kan word nie en nadat [hy] haar al vir jare ken, glo [hy] sy is ŉ rassis”. Die kollega het bygevoeg hy is verbaas dat Momberg sy naam en nommer gegee het om ŉ getuie van haar karakter te wees. Naidoo het gesê Momberg toon geen teken van respek vir ander nie en is baie uitgesproke, tot die punt waar dít wat sy glo vir haar ŉ waarheid raak. “Die beskuldigde het nie oor haar optrede gedink nie. Daar moet ŉ sterk vergelding aan die vonnis gekoppel word,” het Naidoo aanbeveel. Naidoo het gesê Momberg is gepas vir tydelike tronkstraf van nie minder as 100 uur, maar nie meer as 2 000 uur nie. Die hof het daarna vir middagete verdaag. Lees alle vorige berigte oor Vicky Momberg op Maroela Media.